להלן החלטתי בהמשך לפסק הדין שניתן על ידי בית המשפט המחוזי מיום 13.7.15.
המבקש טען בבית משפט קמא כי יש לסלק את התביעה נגדו על הסף משני טעמים: האחד - כי לא ניתן להגיש תביעה נגדו הן מכח הוראות הדין, והן מכח הוראת בית המשפט בפסק הדין שניתן בה.פ 25525-05-13; השני - כי חל בעניין מעשה בית דין בעקבות פסק הדין הנ"ל.
לאחר שעיינתי בכתבי הטענות, איני סבורה כי יש לקבל את בקשת המבקש למחיקה על הסף.
בהקשר זה עלו טענות משפטיות מטעמם של שני הצדדים.
לטענת כונסי הנכסים נדרש אישור רשם הוצאה לפועל טרם הגשת תביעה כנגד כונס הנכסים וזאת מכח סעיף 58 לחוק ההוצאה לפועל, תשכ"ח-1968 (להלן : "חוק ההוצאה לפועל"), וכן בהתאם לפסיקה ממנה עולה כי בטרם נקיטה בהליך כנגד בעל התפקיד, יש לקבל את אישור הערכאה אשר מינתה את בעל התפקיד (המבקש בהקשר זה הפנה לבעמ 7358/14 פלוני נ' פלונית וכן לפסיקה נוספת המפורטת בכתבי הטענות מטעמו) .
מנגד טוענים המשיבים כי אין מדובר בתנאי סף (המשיבים 3-8 יכונו להלן ("המשיבים")(.
הסיבה לכך לטענתם היא כי מהפסיקה עולה כי היסוד להגשת הודעה צד ג' נסמך על סעיף 58 לחוק ההוצאה לפועל, אשר אינו קובע כל חובה לקבלת אישור כלשהו לשם הגשת תביעה. לטענת המשיבים מי שאינו בעל דין בתיק ההוצאה לפועל אינו זקוק לקבל אישור רשם ההוצאה לפועל לשם הגשת תביעה כספית כנגד הכונסים.